Meie hat die liehten zit
Meie hat die liehten zit·
den froͤidegernden aber braht zegv̊te·
vogel singent widerstrit·
des froͤit ich mich gerne in minem mv̊te·
nv ist min gemvͤte niht vroͤidebere·
sit ich der von tage zetage vnmere·
dv́ mir liebet vnd liebet zallen stvnden·
da ich wande vinden trost·
da han ich niht wan vnrede vunden·

Mag erwenden wibes lib·
mannes truren vnd sendes vngemvͤte·
sost min frowe so gar ein wib·
dc min truren wante wol ir gvͤte·
růhte eht si min vngemvͤte krenken·
we si selig wib wie mag si gedenken·
dc si sich froͤwet miner grossen swere·
so bin aber ich ir froͤiden vro·
svs froͤwen wir vns vngelicher mere·

Wib dc hohgelobte wort·
dc ist besser danne iht anders in der werlte si·
so ist wiblich wib ein werder hort·
ist da kv́sche vnd gv̊t geberde bi·
sost der lib vnd ǒch der name wol geschoͤnet·
mit allen hat min frowe sich gekroͤnet·
wa gestv̊nt vf hǒbte bc ie krone·
dú liebe kan sich lieben wol
vnd tv̊t das mit wiblicher zúhte schone·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse